જનસંઘના સમયથી રાજકોટના નેતાઓ ડૉ. પી.વી દોશી, અરવિંદભાઈ મણિયાર, પ્રવીણભાઈ મણિયાર, ચિમનભાઈ શુકલ, કેશુભાઈ પટેલ, કાંતિભાઈ ભટ્ટ, હસુભાઈ દવે સહિતના સંઘના નેતાઓ સાથે તેમનો પરિવારજન જેવો નાતો રહ્યો હતો. અરવિંદભાઈ મણિયારનું ૧૯૮૩માં અવસાન થયું ત્યારે અટલજી દિલ્હીથી ખાસ રાજકોટ આવી શ્રદ્ધાંજલિ આપી હતી. અટલજીની સરકારમાં પાંચ વર્ષ રાજકોટના સાંસદ ડૉ. વલ્લભભાઈ કથીરિયા મંત્રી રહી ચૂક્યા છે. રાજકોટમાં તેઓ ચિમનભાઈ શુકલ અને મણિયાર પરિવારના ઘરે જ ઉતરવાનું પસંદ કરતા હતા. લોધાવાડ ચોકમાં સત્યનારાયણ નિવાસ નામનંુ ચિમનભાઈ શુકલનું ઘર અટલજી આવતા ત્યારે કાર્યકરોથી ઊભરાઈ જતું હતું. એ સમયે શુકલ પરિવાર સંયુક્ત રહેતો હતો. પચાસેક લોકોની રસોઈ એક સાથે બનતી હતી. ૧૯૯૪ પછી સરકિટ હાઉસમાં ઊતરતા ત્યારે પણ ટિફિન તો શુકલ પરિવારના ઘરેથી જતું હતંુ.